DA Den Europæiske Unions Tidende CE 88/265

(2004/C 88 E/0270)

SKRIFTLIG FORESPØRGSEL E-0994/04

af Proinsias De Rossa (PSE) til Kommissionen

(31. marts 2004)

Om: Beskyttelse af børn og fremtidige EU-programmer med unge som målgruppe

Hvad vil Kommissionen gøre — i lyset af offentliggørelsen den 9. marts 2004 af dens to meddelelser om fremtidig uddannelse og politik for borgerne efter 2006, »Den nye generation af uddannelsesprogrammer — almen uddannelse og erhvervsuddannelse« (KOM(2004) 156) og »Aktive borgere — hvorledes?« (KOM(2004) 154) — for at sikre, at spørgsmålet om beskyttelse af børn indgående behandles i de lovgivningsprogrammer vedrørende EU's fremtidige uddannelsespolitik og aktive borgere, der ifølge planen vil blive vedtaget senere i år?

Svar afgivet på Kommissionens vegne af Viviane Reding

(30. april 2004)

Det ærede medlem rejser spørgsmålet om, hvordan børn kan beskyttes i forbindelse med Kommissionens nye programmer inden for almen uddannelse, erhvervsuddannelse og borgerskab (1). Kommissionen er helt bevidst om, at unge skal sikres et maksimalt beskyttelsesniveau, og at der i den forbindelse skal tages hensyn til den enkeltes kompetencer. Kommissionen har allerede iværksat en række foranstaltninger inden for sit kompetenceområde. Her kan nævnes direktiv 94/33/EF om beskyttelse afunge på arbejdspladsen (2), henstillingen om udvikling af den europæiske industris konkurrenceevne inden for audiovisuelle tjenester og informationstjenester gennem fremme af nationale rammer, der tager sigte på at opnå en sammenlignelig og effektiv beskyttelse af mindreårige og den menneskelige værdighed (3), og den flerårige EF-handlingsplan til fremme af en mere sikker anvendelse af internettet ved bekæmpelse af ulovligt og skadeligt indhold på det globale net (4), hvor hovedvægten lægges på beskyttelse af børn og mindreårige.

Beskyttelse af mindreårige er dog et område, der hovedsagelig henhører under de enkelte medlemsstaters kompetence, og det er derfor dem, der skal træffe foranstaltninger på dette område.

I sine forslag om en ny generation af programmer inden for almen uddannelse, erhvervsuddannelse og borgerskab har Kommissionen foreslået to typer aktioner:

— centraliserede aktiviteter, der forvaltes direkte af Kommissionen

— decentraliserede aktiviteter, der forvaltes af nationale organer, der udpeges af myndighederne i de deltagende lande.

De decentraliserede foranstaltninger skal udgøre hovedparten af budgettet. Det er især i forbindelse med disse aktiviteter, at der gives støtte til aktiviteter for unge, særlig med hensyn til mobilitet.

Kommissionen finder, at det er op til myndighederne i de deltagende lande i samarbejde med de nationale organer at træffe de nødvendige foranstaltninger for at sikre, at børn beskyttes, og at den nationale lovgivning overholdes, samtidig med at der tages hensyn til de kulturelle forhold.

Generelt påser Kommissionen — specielt i forbindelse med de kriterier, der er fastsat i indkaldelsen af forslag — at de udvalgte projekter har en klar uddannelsesmæssig værdi, hvor der fuldt ud tages hensyn til de deltagendes interesser, herunder mindreåriges.

(1) KOM(2004) 154 endelig og KOM(2004) 156 endelig udg.

(2) Rådets direktiv 94/33/EF af 22.6.1994 om beskyttelse af unge på arbejdspladsen, EFT L 216 af 20.8.1994.

(3) Rådets henstilling 98/560/EF af 24.9.1998, EFT L 270 af 7.10.1998.

(4) EUT L 162 af 1.7.2003.